കേരള സര്വകലാശാലയിലെ അധ്യാപക നിയമനങ്ങള് ഹൈക്കോടതി ശരിവച്ചു കൊച്ചി: കേരള സര്വകലാശാല നടത്തിയ അധ്യാപക നിയമനങ്ങള് ഹൈക്കോടതി ഡിവിഷന് ബെഞ്ച് ശരിവച്ചു. നിയമനങ്ങള് റദ്ദാക്കിയ സിംഗിള് ബെഞ്ച് ഉത്തരവ് ഡിവിഷന് ബെഞ്ച് റദ്ദാക്കി. സര്ക്കാരും സര്വകലാശാലയും സമര്പ്പിച്ച അപ്പീല് അനുവദിച്ചാണ് ജസ്റ്റിസ് എ.കെ.ജയശങ്കരന് നമ്ബ്യാര് അധ്യക്ഷനായ ബെഞ്ചിന്റെ ഉത്തരവ്. സംവരണ തസ്തിക നിശ്ചയിച്ച രീതിയില് തെറ്റില്ലെന്ന് ഡിവിഷന് ബെഞ്ച് വ്യക്തമാക്കി. സംവരണ തസ്തിക നിശ്ചയിച്ച രീതി ഭരണഘടനാ വിരുദ്ധമാണെന്ന് ചൂണ്ടിക്കാട്ടിയാണ് സിംഗിള് ബെഞ്ച് നിയമനങ്ങള് റദ്ദാക്കിയത്. വിവിധ അധ്യയന വകുപ്പുകളിലെ എല്ലാ ഒഴിവുകളും ഒറ്റ യൂണിറ്റായി കണക്കാക്കിയായിരുന്നു സര്വകലാശാല സംവരണം നിശ്ചയിച്ചത്. ഇത് ഭരണഘടനാ വിരുദ്ധമാണെന്നായിരുന്നു സിംഗിള് ബെഞ്ച് നിരീക്ഷണം. സര്വകലാശാലയിലെ വിവിധ വകുപ്പുകളില് ഉണ്ടായിരുന്ന എല്ലാ ഒഴിവുകളും ഒറ്റയൂണിറ്റായി കണക്കാക്കിയിട്ടായിരുന്നു സംവരണത്തിനുള്ള തസ്തിക തീരുമാനിച്ചതെന്ന് പരാതിക്കാരുടെ ഹരജിയില് ചൂണ്ടിക്കാട്ടിയിരുന്നു.